《病目》
宋代·郭印

开眼万象生，阖眼万象灭。
生灭本无体，人心妄分别。
我初病眸子，散漫空花发。
视物都矇矇，浮云翳秋月。
谒告旋掩关，十日人事绝。
密室宴坐馀，神光潜洞达。
俄於冥冥中，瞭然得朗彻。
以兹悟色性，六根成解脱。
缅思浊世人，逐见互攘夺。
外为物所障，两眼暗添屑。
岂知有良医，利重金篦刮。
作诗示盲俗，听此还丹诀。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。